
LIETUVOS RESPUBLIKOS SEIMO
ETIKOS IR PROCEDŪRŲ KOMISIJA

IŠVADA

DĖL GALIMO INTERESŲ KONFLIKTO

2013-04-17Nr. 101-1-3
Vilnius

Seimo Etikos ir procedūrų komisija (toliau ‑ Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Andrius Palionis, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, vadovaudamasi Lietuvos Respublikos Seimo statuto (toliau ‑ Statutas) 78 straipsnio 1 dalies 11 punkto nuostata, gavusi grupės Seimo narių prašymą pateikti išvadą, ar Seimo Pirmininko Vydo Gedvilo pirmininkavimas Seimo plenariniame posėdyje svarstant rezoliucijų projektus Nr. XIIP-129, Nr. XHP-130, Nr. XIIP-128 nesukelia jo, kaip Darbo partijos nario, interesų konflikto šių projektų svarstymo procese ir pateikti išvadą, ar Vydas Gedvilas privalo nusišalinti nuo Seimo plenarinio posėdžio pirmininkavimo pareigų svarstant minėtus rezoliucijų projektus, atliko tyrimą.

Etikos ir procedūrų komisija konstatuoja:

2012 m. gruodžio 18 d. Seimo vakariniame plenariniame posėdyje, svarstant aukščiau minėtus rezoliucijų projektus, posėdžiui pirmininkavo Seimo Pirmininkas Vydas Gedvilas.

Seimo Pirmininkas Vydas Gedvilas, savo 2013-03-13 paaiškinime pažymėjo, kad Seimo statuto 29 straipsnio 1 dalies 11 punktas pirmininkavimą Seimo posėdžiams apibrėžia kaip pareigą, o ne teisę pirmininkauti Seimo posėdžiui, kurį Seimo Pirmininkas privalo vykdyti; kad, vadovaudamasis statuto 24 straipsnio 5 dalies nuostata, jis yra sustabdęs savo veiklą Seimo narių frakcijoje; kad pirmininkavimo Seimo posėdžiui esmė ‑ procedūrinis vadovavimas Seimo posėdžiui, vadovaujantis Statuto nustatytomis taisyklėmis ir tai niekaip neįtakoja Seimo narių balsavimo vienu ar kitu klausimu.
Lietuvos Respublikos Konstitucijos 66 straipsnis nurodo, kad Seimo posėdžiams vadovauja Seimo Pirmininkas arba jo pavaduotojas. Konstitucijos 70 straipsnis, 71 straipsnis, 89 straipsnis nurodo ir kitas Lietuvos Respublikos Seimo Pirmininko pareigas, pvz.: Respublikos Prezidentą, laikinai išvykusį į užsienį arba susirgusį ir dėl to laikinai negalintį eiti pareigų, tuo laiku pavaduoja Seimo Pirmininkas. Jokiais kitais atvejais ir jokiems kitiems asmenims ar institucijoms negalima vykdyti Respublikos Prezidento įgaliojimų.

Lietuvos Respublikos Konstitucijos 59 straipsnis apibrėžia, kad pareigas eidami Seimo nariai vadovaujasi Lietuvos Respublikos Konstitucija, valstybės interesais, savo sąžine ir negali būti varžomi jokių mandatų.

Statuto 29 straipsnis nurodo, kad Seimo Pirmininkas vadovauja Seimo darbui ir atstovauja Seimui; laikinai eina Respublikos Prezidento pareigas arba laikinai pavaduoja Respublikos Prezidentą Konstitucijos 89 straipsnyje numatytais atvejais; laikinai eidamas Respublikos Prezidento pareigas, Seimo Pirmininkas tam laikui netenka savo įgaliojimų Seime, jam laikinai pereina visi Respublikos Prezidento įgaliojimai; pirmininkauja Seimo ir Seimo valdybos posėdžiams arba paveda tai atlikti vienam iš savo pavaduotojų; Seimo Pirmininkas, o kai jo nėra, Seimo Pirmininko pavaduotojas, jeigu pats nepirmininkauja posėdžiui, bet kuriuo svarstomu klausimu gali be eilės Seimo posėdžiuose išsakyti savo arba Seimo valdybos nuomonę. Statuto 29 straipsnio 1 dalies 11 punktas pirmininkavimą Seimo posėdžiams apibrėžia kaip įgaliojimą, kurį Seimo Pirmininkas privalo vykdyti.

Atkreiptinas dėmesys į tai, kad Lietuvos Respublikos Seime yra susiformavusios tam tikros tradicijos. Taip, 2012 m. gegužės 24 d. Seime buvo svarstomas Seimo rezoliucijos „Dėl Seimo nario Vito Matuzo asmens neliečiamybės“ projektas (Nr. XIP-4473), kuriam pirmininkavo tuometinė Seimo Pirmininkė Irena Degutienė. Abu asmenys buvo tos pačios partijos nariai.

Pažymėtina, kad Statutas ir Lietuvos Respublikos Konstitucija nenumato Seimo Pirmininko nusišalinimo nuo pirmininkavimo Seimo plenariniams posėdžiams, o, vadovaujantis Statuto 100 straipsniu, Seimo posėdžio pirmininkas nedalyvauja diskusijose ir negali kitaip daryti Seimo nariams įtakos dėl priimamų sprendimų.

Lietuvos Respublikos viešųjų ir privačių interesų derinimo valstybinėje tarnyboje įstatymo 2 straipsnio 4 dalyje apibrėžiamas interesų konfliktas, kuris yra situacija, kai valstybinėje tarnyboje dirbantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję ir su jo privačiais interesais. Privatūs interesai ‑ asmens, dirbančio valstybinėje tarnyboje, (ar jam artimo asmens) asmeninis turtinis ar neturtinis suinteresuotumas, galintis turėti įtakos sprendimams atliekant tarnybines pareigas.

Etikos ir procedūrų komisija nusprendė:

Lietuvos Respublikos Seimo Pirmininkas Vydas Gedvilas nepažeidė Seimo statuto bei kitų teisės aktų, reglamentuojančių jo, kaip Seimo Pirmininko, veiklą.

